હકીકતમાં તો, મેકોલે પહેલા બંગાળના રામ મોહન રૉયને પરંપરાગત ભારતીય સંસ્થાઓના નિર્મૂલન માટે દોષિત ગણાવી શકાય. હું માનું છું કે તેઓ બ્રિટિશ લોકોના હાથમાં વેચાઈ ગયા હતા. મારી દ્રષ્ટિએ તેઓ ખલનાયક હતા, કારણ કે રામ મોહન રૉયે બ્રિટિશ પ્રશાસનને લખ્યું હતું કે તેઓ બ્રિટિશ સંસ્થાઓનો લાભ ભારતને મળે એવું ઈચ્છતા હતા અને ભારતના ઉત્કર્ષ માટે અંગ્રેજીનું શિક્ષણ ભારતમાં દાખલ કરે. એટલે એવું તાત્પર્ય કાઢી શકાય કે ભારતમાં અંગ્રેજી અને બ્રિટિશ પદ્ધતિનું શિક્ષણ દાખલ કરવાની અને એ સાથે જ ભારતની વ્યવસ્થાને તિલાંજલી આપવાની શરૂઆત રામ મોહન રૉયે કરી. ત્યાર બાદ મૅકોલેની “મિનટ્સ” પ્રસ્તુત થઈ.